ทองคำปิดพุ่ง 8.80 ดอลล์
สัญญาทองคำตลาดนิวยอร์กปิดพุ่งขึ้น นักลงทุน วิตกเงินเฟ้อจีน,หนี้กรีซ
15 มิ.ย. 2554

สัญญาทองคำตลาดนิวยอร์กปิดพุ่งขึ้น นักลงทุน วิตกเงินเฟ้อจีน,หนี้กรีซ
สัญญาทองคำตลาด COMEX (Commodity Exchange) ส่งมอบเดือนส.ค.พุ่งขึ้น 8.80 ดอลลาร์ หรือ 0.6% ปิดที่ 1,524.40 ดอลลาร์/ออนซ์  หลังจากเคลื่อนตัวในช่วง 1,512.80-1,526.70 ดอลลาร์
สัญญาโลหะเงินส่งมอบเดือนก.ค.เพิ่มขึ้น 67.4 เซนต์ ปิดที่ 35.411 ดอลลาร์/ออนซ์ และสัญญาโลหะทองแดงส่งมอบเดือนก.ค.เพิ่มขึ้น 12.05 เซนต์ ปิดที่ 4.155 ดอลลาร์/ปอนด์
ส่วนสัญญาพลาตินัมส่งมอบเดือนก.ค.ร่วงลง 11.90 ดอลลาร์ ปิดที่ 1,794.90 ดอลลาร์/ออนซ์ และสัญญาพัลลาเดียมส่งมอบเดือนก.ย.ร่วงลง 7.60 ดอลลาร์ ปิดที่ 792.75 ดอลลาร์/ออนซ์
นักวิเคราะห์ในตลาดทองคำ กล่าวว่า นักลงทุนเข้าซื้อสัญญาทองคำเพื่อหลีกเลี่ยงความเสี่ยงจากปัญหาเงินเฟ้อ หลังจากสำนักงานสถิติแห่งชาติของจีน (NBS) รายงานเมื่อวานนี้ว่า ดัชนีซีพีไอซึ่งเป็นดัชนีวัดเงินเฟ้อหลักของจีนพุ่งขึ้นแตะระดับ 5.5% ในเดือนพ.ค. เมื่อเทียบเป็นรายปี ซึ่งเป็นระดับสูงสุดในรอบ 34 เดือน หลังจากราคาอาหาร ซึ่งคิดเป็นสัดส่วน 1 ใน 3 ของตะกร้าสินค้าที่ใช้ในการคำนวณดัชนี CPI ทั่วประเทศจีนนั้น ทะยานขึ้น 11.7% ในเดือนพ.ค. ซึ่งขยายตัวรวดเร็วกว่าเดือนเม.ย.ที่ปรับตัวเพิ่มขึ้น 11.5%
กระแสความวิตกกังวลเกี่ยวกับปัญหาเงินเฟ้อเพิ่มมากขึ้นเมื่อ NBS รายงานว่า ผลผลิตภาคอุตสาหกรรมเดือนพ.ค.ของจีนขยายตัวขึ้น 13.3% เมื่อเทียบเป็นรายปี ซึ่งมากกว่าที่นักวิเคราะห์ในตลาดคาดว่าจะขยายตัวเพียง 13.2%
นอกจากนี้ ตลาดทองคำยังได้แรงหนุนจากการที่นักลงทุนเข้ามาช้อนซื้อเก็งกำไรหลังจากราคาทองคำร่วงลงอย่างหนักเมื่อวันก่อน และการอ่อนค่าของสกุลเงินดอลลาร์สหรัฐยังเป็นอีกปัจจัยที่กระตุ้นให้มีแรงซื้ออย่างคึกคักในตลาดทองคำด้วย โดยเมื่อวนนี้ ดัชนีดอลลาร์ (Dollar Index) ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ อ่อนตัวลงสู่ระดับ 74.322 จุด จากระดับของวันจันทร์ที่ 74.501 จุด
นอกเหนือจากปัจจัยข้างต้นแล้ว ตลาดทองคำยังได้รับปัจจัยบวกจากการที่นักลงทุนเข้าซื้อเพื่อหลีกเลี่ยงความเสี่ยงจากวิกฤตหนี้สาธารณะในยุโรป โดยนักลงทุนกังวลว่ามาตรการช่วยเหลือด้านการเงินรอบสองของกรีซนั้น อาจทำให้กรีซต้องปรับโครงสร้างหนี้ในที่สุด